Landsretten stadfæster byrettens dom om tildeling af en advarsel om udvisning i sag, hvor en 31-årig kvinde i juni 2022 blev idømt 3½ års fængsel for bl.a. omfattende rufferi og hvidvask
Ret: Vestre Landsret (2. instans)
Faggruppe: Straffesag — Almindelig domsmandssag
Sagsemner: Betalingsmidler, dokumenter og bevismaterialer;
Efterforskning og straffeproces;
Formueforbrydelser;
Seksual forbrydelser;
Strafferetlige sanktioner og andre foranstaltninger;

18 JAN 2023
 
VESTRE LANDSRET
 
31-årig kvinde ikke udvist efter dom for rufferi og hvidvask

Vestre Landsret har stadfæstet en afgørelse om tildeling af en advarsel om
udvisning i en sag fra Retten i Esbjerg.

Kvinden, der er statsløs burmeser og kom til Danmark som 12-årig, blev ved Retten i Esbjerg dømt for i en periode på ca. 3 år at have

drevet rufferivirksomhed fra adskillige adresser i Jylland. Sammen med en række medgerningsmænd opnåede hun en fortjeneste på

ca. 3 mio. kr. Herudover blev hun ved byretten dømt for hvidvask af ca. 1,9 mio. kr. stammende fra rufferivirksomheden samt forsøg på

forsikringsbedrageri og dokumentfalsk. Straffen blev af byretten fastsat til 3½ års fængsel, ligesom hun blev tildelt en advarsel om

udvisning.

Anklagemyndigheden havde anket udvisningsspørgsmålet, idet anklagemyndigheden for landsretten nedlagde påstand om, at kvinden

skulle udvises af Danmark med et indrejseforbud for bestandig. Sagen for landsretten vedrørte således kun spørgsmålet om udvisning.

Landsretten kom efter en samlet vurdering frem til samme resultat som byretten, hvorfor kvinden alene blev tildelt en advarsel om

udvisning. Landsrettens resultat er begrundet med, at en udvisning med sikkerhed vil være i strid med Danmarks internationale

forpligtelser.

Ved vurdering af udvisningsspørgsmålet har landsretten på den ene side lagt vægt på omfanget og karakteren af kriminaliteten,

herunder en tidligere dom vedrørende narkotika. På den anden side har landsretten lagt vægt på kvindens langvarige og meget

stærke tilknytning til Danmark og meget svage tilknytning til det land, hun kan forventes udvist til. Kvinden kom til Danmark som

12-årig, hvor hun har haft det meste af sin barndom og ungdom. Kvindens forældre og søskende bor også i Danmark. Hun har

en 1-årig søn og ægtefælle, der ligeledes er bosiddende i Danmark og begge har dansk statsborgerskab.

Landsretten nåede frem til, at der efter en samlet vurdering ikke forelå de nødvendige meget tungtvejende grunde, som kan

retfærdiggøre en udvisning af tiltalte.